এসআইআর প্রস্তুতি খতিয়ে দেখতে রাজ্যে আসছে নির্বাচন কমিশনের প্রতিনিধিদল

ওয়েব ডেস্ক: ভোটার তালিকায় বিশেষ নিবিড় সংশোধন (Review the SIR preparations) শুরু হওয়ার আগে পশ্চিমবঙ্গের (West Bengal) প্রস্তুতি খতিয়ে দেখতে আসছে জাতীয় নির্বাচন কমিশনের প্রতিনিধিদল Election Commission)। প্রস্তুতি খতিয়ে দেখবেন উপনির্বাচন কমিশনার জ্ঞানেশ ভারতী।

জানা যাচ্ছে, ৮ অক্টোবর কমিশনের প্রতিনিধিরা ভার্চুয়াল বৈঠকে প্রতিটি জেলার জেলাশাসক, অতিরিক্ত জেলাশাসক (নির্বাচন), ইলেক্টোরাল রেজিস্ট্রেশন অফিসার এবং তথ্যপ্রযুক্তি কর্মীদের সঙ্গে প্রস্তুতি পর্যালোচনা করবেন। প্রতিনিধিদলে থাকবেন পশ্চিমবঙ্গের দায়িত্বপ্রাপ্ত উপনির্বাচন কমিশনার জ্ঞানেশ ভারতী, কমিশনের তথ্যপ্রযুক্তি শাখার ডিজি সীমা খান্না এবং অন্যান্য উচ্চপদস্থ আধিকারিক। ভিডিও কনফারেন্সের পরে উপনির্বাচন কমিশনারসহ জাতীয় নির্বাচন কমিশনের অন্যান্য আধিকারিকেরা দু-তিনটি জেলায় পরিদর্শনে যেতে পারেন বলে কমিশন সূত্রে খবর। এই বৈঠকের আগে জেলাভিত্তিক SIR প্রস্তুতির রিপোর্ট তৈরি রাখতেও নির্দেশ দিয়েছে CEO দফতর।

আরও পড়ুন: বাহিনীকে প্রস্তুত থাকার নির্দেশ দিলেন সেনাপ্রধান! কেন?

নির্বাচন কমিশন সূত্রে জানা গিয়েছে, এবারের বিশেষ নিবিড় সংশোধনের মাধ্যমে ভোটার তালিকাকে আরও নিখুঁত এবং আপ-টু-ডেট রাখা হবে। এর মধ্যে নতুন ভোটার অন্তর্ভুক্তি, ঠিকানা পরিবর্তন, ভুল তথ্য সংশোধন এবং মৃত বা অযোগ্য ভোটারের নাম বাতিল করার কাজ সম্পন্ন হবে। প্রতিনিধিদল বৈঠকের পর দুই-তিনটি জেলার সরজমিনে সফর করবেন। জেলা সদর, মহকুমা ও ব্লক পর্যায়ে জেলা ও ব্লক দফতরগুলোর প্রস্তুতি খতিয়ে দেখা হবে। এই সফরের আগে জেলা কর্তাদের সব বকেয়া কাজ দ্রুত শেষ করার নির্দেশ দেওয়া হয়েছে।